“โตโย ไทร์” เผยกำไรปี 58 ดิ่ง 94.6% จากเหตุปลอมแปลงข้อมูล
"โตโย ไทร์" เผยกำไรปี 58 ดิ่ง 94.6% จากเหตุปลอมแปลงข้อมูล
15 ก.พ. 2559

บริษัทโตโย ไทร์ แอนด์ รับเบอร์ของญี่ปุ่น เปิดเผยว่า กำไรสุทธิของกลุ่มบริษัทในปี 2558 ร่วงลง 94.6% สู่ระดับ 1.67 พันล้านเยน (14.6 ล้านดอลลาร์สหรัฐ) หลังขาดทุนอย่างหนักจากเรื่องอื้อฉาวด้านการปลอมแปลงข้อมูล
ทั้งนี้ กำไรจากการดำเนินงานโดยรวมเพิ่มขึ้น 33.4% แตะที่ 6.338 หมื่นล้านเยน จากยอดขาย 4.0779 แสนล้านเยน ซึ่งเพิ่มขึ้น 3.6%
โดยช่วง 12 เดือนที่ผ่านมาจนถึง ธ.ค.2558 บริษัทโตโย ไทร์มีตัวเลขขาดทุนจำนวน 4.667 หมื่นล้านเยน เนื่องจากต้องจ่ายค่าชิ้นส่วนอะไหล่และงานซ่อมแซม อันเนื่องมาจากเรื่องอื้อฉาวในการปลอมแปลงข้อมูลเกี่ยวกับเครื่องรองรับแรงสั่นสะเทือนจากเหตุแผ่นดินไหวที่ติดตั้งในอาคารหลายแห่งของญี่ปุ่น
ในปีนี้ บริษัทคาดว่าจะมีกำไรสุทธิ 3 หมื่นล้านเยน และกำไรจากการดำเนินงานที่ 5.5 หมื่นล้านเยน จากยอดขาย 4.2 แสนล้านเยน
ทั้งนี้ มีการพบเครื่องรองรับแรงสั่นสะเทือนจากเหตุแผ่นดินไหวที่มีคุณภาพต่ำกว่ามาตรฐานถูกใช้ในอาคาร 154 แห่งทั่วประเทศ ซึ่งรวมถึงอพาร์ทเมนท์ โรงพยาบาล และหน่วยงานรัฐบาล
โดยเมื่อเดือนต.ค. 58ที่ผ่านมา บริษัทออกมายอมรับว่าได้ปลอมแปลงข้อมูล และข้ามขั้นตอนการทดสอบเครื่องรองรับแรงสั่นสะเทือนจากเหตุแผ่นดินไหว ซึ่งส่วนใหญ่มีการใช้ในรถไฟและเรือ
นายทาคูจิ ยามาโมโตะ ประธานบริษัทโตโย ไทร์ แอนด์ รับเบอร์ ได้ลาออกจากตำแหน่งเมื่อเดือนพ.ย.58 เพื่อเป็นการแสดงความรับผิดชอบต่อเรื่องที่เกิดขึ้น